# **דף העשרה: מדרשי שם בתנ"ך**

בתורה ניתנו מדרשי שם רבים המסבירים את שמותיהם של גיבורי התורה. לשמו של כל אחד מבני יעקב נתנה אמו הסבר. כך למשל מסבירה לאה את שמו של לוי: "עַתָּה הַפַּעַם יִלָּוֶה אִישִׁי אֵלַי כִּי יָלַדְתִּי לוֹ שְׁלֹשָׁה בָנִים, עַל כֵּן קָרָא שְׁמוֹ לֵוִי."‏

לעיתים משקף מדרש השם אירוע שקרה טרם הולדתו או בראשית ימיו של בעל השם. שמו של משה מוסבר על שם קורותיו בתחילת חייו: "וַתִּקְרָא שְׁמוֹ מֹשֶׁה וַתֹּאמֶר: 'כִּי מִן הַמַּיִם מְשִׁיתִהוּ'."‏

בהוראת האל לאברהם נאמר: "אֲבָל שָׂרָה אִשְׁתְּךָ יֹלֶדֶת לְךָ בֵּן וְקָרָאתָ אֶת שְׁמוֹ יִצְחָק"‏.

ברור שהשם יצחק נובע מהתיאור שני פסוקים קודם לכן: "וַיִּפֹּל אַבְרָהָם עַל פָּנָיו וַיִּצְחָק"‏.

לפעמים תולה מדרש השם את אופיו של האדם בשמו - בפיה של אביגיל, אשתו של נבל הכרמלי, מובא מדרש השם לבעלה: "כִּי כִשְׁמוֹ כֶּן הוּא - נָבָל שְׁמוֹ, וּנְבָלָה עִמּוֹ"‏. על דלילה נאמר במסכת סוטה: "תניא, רבי אומר: אילמלא נקרא שמה דלילה ראויה הייתה שתקרא דלילה - דילדלה את כחו, דילדלה את לבו, דילדלה את מעשיו"‏

יש וניתנים לגיבורי הסיפור שמות המלמדים על אחריתם - מה יהיה בסופם: בניהם של אלימלך ונעמי קרויים "מַחְלוֹן וְכִלְיוֹן" ‏- שמות המלמדים על אחריתם.

פרשני המקרא משתמשים במדרש שם גם למטרות פרשניות.